google/wiki40b huggingface dataset:
Ghost Opera

"Ghost Opera" on Kameloti kaheksas stuudioalbum. See ilmus 2007. aastal SPV GmbH/Steamhammer Recordsi poolt 1. juunil Saksamaal, 4. juunil mujal Euroopas ja 5. juunil Ameerika Ühendriikides. See on esimene Kameloti stuudioalbum koos klahvpillimängija Oliver Palotaiga.
Lugudele "Ghost Opera", "The Human Stain", "Rule the World" ja "Love You to Death" on tehtud ka muusikavideod.
2009. aasta kevadel ilmus "Ghost Opera" koos "The Black Haloga" ka vinüülil.

"Ghost Opera: The Second Coming"

2008. aastal ilmus "Ghost Opera" uusversioon pealkirjaga "Ghost Opera: The Second Coming". See ilmus 28. märtsil Saksamaal, 31. märtsil teistes Euroopa riikides ning 8. aprillil Ameerika Ühendriikides ja Kanadas. Album anti välja topeltplaadina, millest esimene sisaldas "Ghost Opera" esmaversiooni koos videotega lugudele "The Human Stain" ja "Memento Mori", mis olid filmitud Belgradis, Serbias. Teine plaat sisaldas 10 kontsertsalvestist, kolme lisalugu albumitelt "Ghost Opera" ja "The Black Halo" ja loo "Rule the World" remiksi.
Seaduste Kogu

Seaduste Kogu (SK) oli Eesti seaduste kodifikatsioon, mida anti välja alates 1936. aastast Seaduste Kogu seaduse (SK I 1938, 3, 9) alusel.
Seaduste Kogu väljaandmine oli nimetatud ühe eesmärgina juba Konstantin Pätsi teise valitsuse deklaratsioonis 1923. aastal. Eesti iseseisvusaja jooksul toimus Vene seaduste asendamine eestikeelsete Eesti seadustega, mis 1940. aastaks ei olnud veel lõppenud: Eestis kehtis veel paarkümmend Vene seadust, nende hulgas Heakorra ja julgeoleku seadus, Tööstusliku töö seadus, Ärimaksuseadus, Otsemaksude seadus, Kinnistusmaksu (krepostimaksu) seadus, Lõivuseadus, Vene Tööstusseadus, Veejõudude kasutamise seadus, Kaubanduseseadus, Trahteriseadus, Toitlusseadus, Vene Tsiviilseadus (osaliselt Narva taga ja Petserimaal), Vene talurahvaseadus (osaliselt Narva taga ja Petserimaal), Notariaalseadus, Vene kaubandusliku kohtupidamise seadus ja Tsiviilkohtupidamise seadustik. Edasi kehtis ka Balti Eraseadus ja kohalikud talurahvaseadused (Eestimaa, Liivimaa ja Saaremaa).
Seaduste Kogusse kuulus 15 köidet, mille väljaandmine plaaniti lõpetada 24. veebruariks 1943. Tegelikult jõuti välja anda neli köidet – I, IV, VI ja XI. Järgmisena oleks tõenäoliselt välja antud IX köide (Liiklus, side ja ehitusala).
Reigi kirik

Reigi Jeesuse kirik on Reigi kihelkonna kirik Hiiumaal Hiiumaa vallas Pihla külas. 
Seda kasutab EELK Reigi Jeesuse kogudus.

Ajalugu

Reigi Jeesuse kiriku tänapäevase hoone lasi rajada parun Otto Reinhold Ludwig von Ungern-Sternberg (1744–1811) oma vabasurma läinud poja Gustav Dietrich Otto von Ungern-Sternbergi (1773–1800) mälestuseks. Kirik õnnistati 24. augustil 1802. Kiriku peasissepääsu juures on Ungern-Sternbergide perekonnavapp. 1899. aastal teostati kirikus viimane suurem remont.
Krister Höckstedt

Krister Höckstedt (sündinud 1942) on Soome arstiteadlane ja kirurg. 
Ta on Helsingi ülikooli kirurgia emeriitprofessor.
Höckstedt sai doktorikraadi 1979. aastal Helsingi ülikoolis, kus on hiljem töötanud dotsendi ja 2002. aastast professorina. Ta on Soome ja Euroopa üks tunnustatumaid maksasiirdamise spetsialiste, arvukate erialaartiklite ja -õpikute autor.
2011. aasta 27. mail valis Tartu Ülikooli nõukogu Krister Höckstedti Tartu ülikooli audoktoriks pikaaegsete teenete eest Tartu Ülikooli arstiteaduskonna ja Tartu Ülikooli autoriteedi tõstmisel. Höckstedt on aidanud juurutada ja arendada Tartus maksa- ja neerusiirdamist ning kaasajastada kirurgia erialade residentuuriõpet vastavalt Euroopas aktsepteeritud nõuetele.
Venemaa keisririigi 1897. aasta rahvaloendus

Venemaa keisririigi 1897. aasta rahvaloendus oli Venemaa keisririigis 1897 läbi viidud rahvaloendus. See oli esimene ülevenemaaline rahvaloendus. Rahvaloendus algas 9. veebruaril (vkj 28. jaanuaril) 1897. Rahvaloendus hõlmas ka Eestimaa ja Liivimaa kubermangu, ent ei hõlmanud Soome suurvürstiriiki.
Rahvaloenduse tulemuse järgi elas keisririigis 125 640 021 inimest, kellest linnades elas 16 828 395 inimest (13,4%).

Eesti alaga seotud tulemused

Eesti alal elas rahvaloenduse järgi 868 000 inimest ja neist eestlasi oli 91%.
Tallinnas elas rahvaloenduse järgi 64 600 inimest ja elanike arvu järgi oli Tallinn keisririigi linnadest 37. kohal.
Rihards Bērziņš

Rihards Bērziņš (sündinud 13. jaanuaril 1997 Riias) on läti popmuusik ja laulukirjutaja. Ta on osalenud telesaadetes  “Jaunā talantu fabrika”, “Lietuvos talentai”, “Lietuvos X faktorius”, “Supernova 2015” ja "Latvijas X faktors". Rihards Bērziņš on olnud osaline laulukonkurssidel, nagu näiteks "Il pulcinella o'doro" Itaalias, Balti Talendid, "Jaunās zvaignes".
Liivimaa õuekohus

Liivimaa õuekohus oli Liivimaa kohtuorgan (õuekohus), mis tegutses aastatel 1630–1889. Õuekohus oli eelkõige apellatsioonikohus, mis vaatas üle maakohtute otsuseid. Õuekohtu isikkoosseisus oli president, asepresident ning 6–12 aadlikku ja õigusteadlast.
Õuekohus asus aastatel 1630–1701 Tartus ja 1701–1889 Riias. Rootsi võimu ajal allus Liivimaa õuekohus Stockholmi õuekohtule. 1737–1797 allus Liivimaa õuekohus Liivi-, Eesti- ja Soomemaa asjade justiitskolleegiumile ning 1797–1889 Venemaa Keisririigi Valitsevale Senatile. Aastatel 1804–1889 tegutses Liivimaa õuekohtu juures erikoosseis (hiljem osakond), mis oli Liivimaa kubermangu mandriosas kõrgeim talurahvakohus.
Leevi vald (Rõuge kihelkond)

Leevi vald (saksa keeles Löweküll) oli vald Võrumaal Rõuge kihelkonnas. Vald eksisteeris 1876–1892 ja siis liideti see vald Pindi vallaga.
Usuteaduslik Ajakiri

Usuteaduslik Ajakiri on Eesti eelretsenseeritav teadusajakiri, kus avaldatakse Eesti teoloogiakõrgkoolide ja kirikutega seotud artikleid. 
Ajakiri ilmub aastast 2000 ja seda annab välja Akadeemiline Teoloogia Selts. Ajakirja eelkäija oli 1926–1940 ilmunud samanimeline ajakiri.
Painutamine

Painutamine on tootmismenetlus, millega toodetakse plastsetest materjalidest (põhiliselt lehtmetallidest) V-kujulisi, U-kujulisi või rennikujulisi detaile. Painutamiseks kasutatakse laialdaselt valtspinke, torupainutuspinke, presspinke ja teisi spetsiaalseid masinpresse. Tavalisemad tooted, mida valmistatakse, on elektrikapid ja ventilatsioonitorustikud.

Tehnoloogia

Vormimismenetlus näeb ette tooriku paigutamist painutustemplite vahele ja  lehtmaterjali pressimist templite abil templikujuliseks. Tavaliselt on painutades vaja ületada nii tõmbepinged kui ka survepinged. Pärast painutust tekitavad jääkpinged materjali tagasipaindumise. Seetõttu on vaja materjalile anda mõningane ülepaine, et saada soovitud paindenurk. Tagasipainde suurus sõltub valitud materjalist ja vormimismeetodist. 
Painutades venib lehtmaterjal pikemaks. Painde venivust saab mõõta välispindade mõõtmiste suhtest enne ja pärast painutamist. Sisemist raadiust loetakse painderaadiuseks. Painderaadius sõltub vormimistemplitest, materjali omadustest ja materjali paksusest.

Kolmepunkti painutus

Kolmepunkti painutus on uuem tehnoloogia, milles kasutatakse seadistatava kõrgusega matriitsi, mis on liigutatav servomootoriga. Kõrgust saab seadistada 0,01 mm ulatuses. Kõrguse reguleerimine matriitsi ja ülemise templi vahel on lahendatud hüdraulilise padja abil, mis kohandab painet lehtmaterjali paksuse hälbe järgi. Kolmepunkti painutusmeetodiga on võimalik saavutada ±0,25-kraadine täpsus. Kuigi see meetod võimaldab suurt paindlikkust ja täpsust, kaasnevad sellega suured kulud ja erinevate tööriistade vähesus. Sellist painutusmeetodit kasutatakse peamiselt kõrge väärtusega nišitoodete puhul.
Ska Faktor

Ska Faktor (ka SKA Faktor) on Eesti ska-ansambel. Ansambel asutati 2006. aastal.
Ugyen Wangchuck

Ugyen Wangchuck (ka: Ugyen Wangchuk) (1861 või 1862 – 7. august 1926) oli Bhutani kuningas 17. detsembrist 1907 21. augustini 1926, esimene Bhutani kuningas.
Tema isa oli Trongsa ringkonna (dzongi) kuberner (ponlop) Jigme Namgyal. Ugyen Wangchuk päris selle ametikoha oma isalt. Toetudes oma võimubaasile Bhutani keskosas, võitis ta oma poliitilised vastased ning ühendas mitme kodusõja ja mässu (1882–1885) järel Bhutani.
Sel ajal kuulus Bhutan Briti impeeriumi koosseisu. 1903 andis Suurbritannia talle tiitli "Tema ekstsellents". 1905 pälvis Wangchuk India impeeriumi ordu (alates 1911 India tähe ordu) komandöri klassi ja sai ühtlasi sööriks.
Aastal 1907 valisid Bhutani tollase pealinna Punakha mungad Wangchucki ühel häälel Bhutani pärilikuks kuningaks.
Samal aastal tunnustas Briti valitsus teda Bhutani maharadžana ja andis talle tiitli "Tema kõrgus", mis asendas eelmise, ekstsellentsi tiitli. Ühtlasi pälvis Wangchuk tiitli sri, nii et tema täielik tiitel oli "Tema kõrgus maharadža sri pantš söör Ugyen Wangchuk, Bhutani maharadža ja draakonikuningas, India tähe ordu komandör". 1921 ülendati Wangchuk India tähe ordu suurkomandöriks, mis oli ordu kolmest klassist kõrgeim.
1911 autasustas Suurbritannia Wangchuki Delhi Durbari hõbemedaliga. Seda tehti kuninga George V ja kuninganna Mary von Tecki India kuningaks ja kuningannaks kroonimise puhul. Delhi Durbari medaleid anti välja 26 800. Hiljem ei ole ühtki Suurbritannia monarhi India valitsejaks kroonitud ja seetõttu pole ühtki Delhi Durbari medalit hiljem välja antud.
Ugyen Wangchuk oli abielus Ashi Tsundue Lhamoga. Neil oli kolm last: Jigme, Lemo ja Lhadron. Neist vanim, Jigme Wangchuk, järgnes isale Bhutani troonil.
Jiangxi

Rahvastik

2000. aasta rahvaloenduse andmetel moodustasid Jiangxi provintsi elanikest hiinlased 99,7% ja šeed 0,2%.
Kauba tänav (Kuressaare)

Kauba tänav on tänav Kuressaares.
Tänav saab alguse Lasteaia tänavalt ja suundub loodesse, kuni lõppeb Pikal tänaval. Tänava pikkus on umbes 400 meetrit.
Tänav sai nime 1915. aastal.
Kauba tänaval asub kunagine Kuressaare kaubahoov.
Silindervõlv

Silindervõlv ehk aamvõlv on lihtne, ligikaudu poolringjoonekujulise läbilõikega piklik võlv (selle pikkus on läbimõõdust suurem).
India embleem

India vapp on India riigivapp, mis võeti kasutusele 26. jaanuaril 1950.
Vapil on kujutatud valitseja Ašoka Sārnāthis püstitatud samba kapiteeli, mis koosneb neljast selgapidi koos dharmatšakra (seaduseratta) peal seisvast lõvist. Kapiteeli all on devanaagaris sanskritikeelne deviis सत्यमेव जयते (Satyameva Jayate) 'vaid tõde võidab'.
Karl Plutus

Karl Voldemar Plutus (11. september 1904 Kolu vald – 12. november 2010 Tallinn) oli eesti jurist, Eesti vanim  mees ning Tallinna vanim elanik.
Karl Plutus sündis Virumaal Kolu vallas, kuid oma lapsepõlve veetis ta Tapal. 1913. aastal asus Plutuse isa tööle Peterburi Kersteni-nimelisse Trikotaaživabrikusse, seetõttu kolis sinna ka tema pere, kus oli 6 last. Peterburis käis Plutus Eesti haridusseltsi koolis, peale seda läks Peterburi Elektritehnikakooli. Ka  Oktoobrirevolutsiooni toimumise ajal oli Plutus Peterburis, kus nägi pealt Talvepalee ründamist. 1921. aasta jaanuaris opteerus pere Eestisse ning Teise maailmasõja eelse Eesti Vabariigi ajal töötas Plutus mitmetel töökohtadel, näiteks vedurijuhi abina ning elektrimontöörina Sonda kitsarööpmelisel raudteel. Pärast ema surma läks Plutus sõjaväkke ja teenis soomusrongil nr 3. Ta oli ka aktiivne seltsielust osavõtja.
1940. aastal töötas Plutus passiosakonnas ja evakueeriti Nõukogude tagalasse. Tööpataljonist päästis teda kõhutõbi, misjärel läks ta tööle liipritehasesse. Samal ajal alustas ta ka juuraõpinguid, mida jätkas pärast sõda ka Eestisse naastes. Lõplikult lõppesid õpingud 45-aastaselt Leningradis ja Moskvas. Eesti NSV ajal töötas ta abiprokuröri ja prokurörina. Mitmed selleaegsed tsiviilseadused olid tema välja töötatud. Vahepeal oli ta küll töölt venna Omakaitsesse kuulumise pärast kõrvaldatud. Plutus tegutses veel kuni 1993. aasta 31. oktoobrini juriidilise konsultandina, misjärel jäi lõplikult pensionile.
1929. aastal abiellus Plutus Veera Aleksejevnaga, kes suri 1995. aastal. Lapsi neil ei olnud.
Plutus oli kirglik kalamees ning harrastas mõõdukalt tervisesporti. Samuti tegeles ta seltskonnatantsuga. Pärast seda, kui purjus autojuht talle 2000. aastal otsa sõitis, pidi ta kasutama käimiseks jalutuskeppi. Plutus elas viimati Tallinnas koos oma õe Aliidega, kes on temast 8 aastat noorem.
Pärast Ksenja Kanguri surma oli Karl Plutus Tallinna vanim elanik.
Aia tänav (Viljandi)

Aia tänav on tänav Viljandi linnas.
Tänava pikkus on 148 m.
Võrsna mõis

Võrsna mõis (saksa keeles Würzen) oli eramõis Püha kihelkonnas Saaremaal.
Mõisa omanikud olid teiste seas Moellerid.
Mahutavus (andmekandja)

Mahutavus (ka mälumaht, salvesti maht) on maksimaalne andmemaht (enamasti mega-, giga- või terabaitides), mida on võimalik salvestada andmekandjale. Andmekandjaks võib olla eraldiseisev seadis, näiteks laserplaat, kõvaketas, välkmälusalvesti (mälupulk, mälukaart), või elektroonikaseadme koosseisu kuuluv mälustruktuur.
Talibor

Talibor (ka kujul: TALIBOR; akronüüm ingliskeelsetest sõnadest Tallinn Interbank Offered Rate) oli Eesti Panga Eesti krooni kohta arvutatav Eestis tegutsevate pankade vaheline laenuintressimäär. Intressimäärad määras Eesti Pank kindlaks iga argipäeva kella 11.00-ks.
Eesti Pank lõpetas Eesti krooni pankadevaheliste intressimäärade Talibori ja Talibidi arvutamise, kui Eesti 2011. aastal võttis kasutusele euro. Viimati arvutati Talibori ja Talibidi intressimääru 29. detsembril 2010.
Kalmer Tennosaar

Kalmer Tennosaar (23. november 1928 Kiidjärve, Vastse-Kuuste vald – 20. september 2004 Tallinn) oli eesti laulja.

Noorus ja haridus

Tennosaar kasvas üles Kiidjärvel, kus tema isa pidas möldri ametit. Tennosaar ütles enda kohta "Kiidjärve poiss".
Aastatel 1945–1949 õppis Tartu Õpetajate Seminaris. Aastatel 1948–1953 õppis laulmist Tartu muusikakoolis Rudolf Jõksi ja Salme Kanni klassis.
Seejärel õppis kaks aastat Tartu Ülikoolis õigusteadust. Aastatel 1956–1958 õppis Tallinna Riiklikus Konservatooriumis Linda Sauli ja Aleksander Arderi klassis, kuid stuudium jäi lõpetamata.

Töökäik

1955. aastal võitis Eesti Televisiooni diktorite konkursi. 1. jaanuarist 1956 alustas ta tööd Eesti Televisioonis diktorina, hiljem jätkas muusikasaadete toimetajana (1957–1962 ja peale 1968).
Ta esitas 1961. aasta lauluvõistluse võitnud laulu "Jamaika hällilaul" (Arne Oit, sõnad Heldur Karmo)
Väga populaarne oli tema juhitud laste laulusaade "Entel-tentel", tänu millele tema üldtuntud hüüdnimeks sai "onu Kalmer".
1962–1968 keskendus Tennosaar oma lauljakarjäärile, tehes teletöös pausi. Tema sellel perioodil salvestatud lauludest on tuntuim "Vana klaver" (Suusabaasis on tantsupidu), mille muusika lõi Gennadi Podelski, sõnad kirjutas Uno Laht.
1968. aastal saabus suur populaarsus saadetega "Entel-tentel" ja "Trika-trei" ETV ekraanil.

Isiklikku

Näitleja Liina Tennosaar on tema tütar.
Kaugurciems

Kaugurciems on Läti linna Jūrmala osa. 1000 elanikku (2008). Asub Liivi lahe kaldal. Jakob Kettler rajas 17. sajandil sinna sadama (Kauger Wick). Saksa keeles oli selle koha nimi Kaugerzeem.
Aastal 1919, bermontiaadi ajal, sooritasid Läti väed Kaugurciemsis dessandi.
Aastatel 1925–1959 oli Kaugurciems Sloka linna osa.
Iris Apfel

Karjäär

1948. aastal abiellus ta Carl Apfeliga. Kaks aastat hiljem asutasid nad Old World Weaversi tekstiilifirma ja pidasid seda kuni pensionile minekuni (1992). Ta on osalenud paljudes disainiprojektides, sealhulgas töötanud Valges Majas üheksa presidendi – Trumani, Eisenhoweri, Kennedy, Johnsoni, Nixoni, Fordi, Carteri, Reagani ja Clintoni – valitsemise ajal.
Töö tõttu reisis paar palju maailma eri paigus, kust Iris Apfel hakkas ostma mitteläänelikke kangaid. Ta kandis neist õmmeldud rõivaid nii klientidega kohtudes kui ka kõrgseltskonna pidudel ning mõjutas eeskujuga moodi.
2012. aastal, kui Iris Barrel oli 90-aastane, oli ta Texase ülikooli külalisprofessor. Apfel konsulteerib ja peab moeteemalisi loenguid.

Tunnustus

2013. aastal nimetas The Guardian ta üheks viiekümnest "kõige paremini riietunud üle 50-aastasest".
Iris Apfel on pälvinud Women Togetheri eriauhinna.
Salat (toit)

Salat on mitmest peeneks hakitud, enamasti taimsest komponendist segatud toit. 
Traditsiooniliselt on salatid külmad, kuid tänapäeval valmistatakse ka sooje salateid. Salatid võivad olla täielikult taimsed, kuid tihti on neis ka üks või enam loomset koostisosa. Üldjuhul kasutatakse salatis mitut hakitud taimset ja üht loomset koostisosa, millele lisanduvad salatikaste (sageli majoneesi-, toiduõli- või hapukoorepõhine) ja maitseained. Tavaliselt nimetatakse salateid nende põhiliste komponentide järgi, kuid mõnel on ka rahvusvaheliselt tuntud nimed.
Eestis on levinud näiteks vorsti-kartulisalat, vorsti-makaronisalat, mitmesugused kapsasalatid, tomati- ja kurgisalatid, rahvusvahelistest tuntakse meil enim Caesari salatit, Olivier' salatit ja Kreeka salatit. Eestipärast kartulisalatit on nimetatud üheks eesti rahvustoiduks.
Talum

Talum ehk impost (ladina keelest impostus 'asetatud') on sageli dekoratiivselt kujundatud horisontaalne plaat, mis sarnaselt kapiteeliga kannab kaare, seina või võlvi koormuse üle püsttoele (piilarile, liseenile vm).
Talum kujunes välja hilisantiigi ja bütsantsi arhitektuuris (bütsantsi kapiteel esineb enamikul juhtudel koos trapetsjate külgedega talumiga). Tavaline ehitusdetail ka romaani ja gooti arhitektuuris.
Renessanss- ja barokkarhitektuuris, mis pöördub tagasi antiiksete orderite juurde, talumit kapiteelil ei kasutata, kuid talumivööna võib see esineda portaalidel.

Talum Prantsusmaa gooti arhitektuuris

Esimene (joonis 1) kujutatud talumitest on kaunistatud ainult lihtsa geomeetrilise ornamendiga, mis oli 12. sajandil Île-de-France'is, Normandias, Champagne'is ja  Burgundias tavaliselt kasutusel. Järgmine, profileeritud talum (joonis 2) on benediktlaste abtkonna koorilt Vézelays. Joonisel 3 on kujutatud ümar talum, mis paistab Pariisi Notre-Dame'i katedraali külgkabeli akendest. 13. sajandi lõpus selle elemendi kasutamisest peaaegu loobuti. 14. sajandil talumi profiil vähenes ja kitsenes, ning 15. sajandil redutseerus see hoopis lihtsaks ümarvöödiks (joonis 4).
Raul Vicente Zafra

Raul Vicente Zafra, ka  Raul Vicente, (sündinud 23. novembril 1979) on Hispaania päritolu Eesti arvutiteadlane ja neuroteadlane.
Ta on 2016. aastast Tartu Ülikooli arvutiteaduse instituudi andmeteaduse professor ja 2013. aastal instituudi juurde loodud arvutusliku neuroteaduse uurimisgrupi juht. Tema peamised uurimisvaldkonnad on arvutuslik neuroteadus, arvutiteadus, arvutusmeetodid ja automaatjuhtimisteooria.
Ta oli 2016. aasta detsembris lõppenud projekti, mis käsitles mälutekke sünaptiliste protsesside uurimist biofüüsikalise mudeldamise ja kõrgetasemelise masinõppe abil, vastutav täitja.

Haridustee ja töökäik

Ta lõpetas 2001. aastal ülikooli bakalaureusekraadiga füüsikas ja kaitses 2006. aastal Palma de Mallorcas Baleaari Saarte Ülikoolis doktorikraadi füüsikas. 2007. aastal  pälvis Vicente oma doktoritöö eest Euroopa Füüsikaseltsi aastaauhinna.
2006. aastal tegi ta ülemineku füüsikast ajuteadusesse ja asus järeldoktorina tööle Max Plancki Aju-uuringute Instituuti Frankfurdis.
2012. aastal külastas ta Professor Talis Bachmanni laborit Tallinnas, kus ta osales seminaril ja andis konsultatsioone teadvuse neuronaalsete korrelaatide ja arvutusliku modelleerimise teemal.
2013. aastal asus Raul Vicente tööle Eestisse – Tartu Ülikooli arvutiteaduse instituuti – algul bioinformaatika vanemteadurina, 2014. aastast arvutusliku neuroteaduse vanemteadurina ning 2016. aastal andmeteaduse professorina.
2013. aastal loodi instituudi juures Tartu Ülikooli arvutusliku neuroteaduse uurimisgrupp. Vicente määrati seda juhtima.

Doktoritööde juhendamine

Vicente juhendab (2017. aasta juuli seisuga)  nelja doktoranti: Ardi Tampuud (doktoritöö teema: "Visuaalse informatsioonitöötluse uurimine taalamuses ja ajukoores kasutades biofüüsilist mudeldamist"), Ilja Kuzovkinit ("Masinõpe meetodid aju andmete analüüsis ja aju-arvuti liidese arendamises"), Kristjan Korjust ("Multidimensionaalsete elektroentsefalograafi (EEG) andmete analüüs masinõppe meetoditega") ja Tambet Matiisenit ("Õpitud tunnuste tekkimise uurimine mitmekihilistes närvivõrkudes").
Eerik Haamer (sportlane)

Eerik Haamer (sündinud 6. jaanuaril 2001) on Eesti kergejõustiklane, kes spetsialiseerub teivashüppele. 
2018. aasta Euroopa U18 meistrivõistlustel võitis ta pronksmedali ning saavutas sama aasta noorte olümpiamängudel Buenos Aireses neljanda koha.
Tema isiklik rekord teivashüppes on 13. oktoobril 2018 noorte olümpiamängudel püstitatud 5.15.
2018. aastal valiti ta Eesti aasta kergejõustiklaseks U18 arvestuses.
Anarhia agentuur

"Anarhia agentuur" on ansambli Vennaskond album. Album ilmus 2011 ja selle tootis HyperElwood.
Manwë

Välimus

Tema silmad ja rõivad on sinised, tema skepter on valmistatud safiirist.

Taust

Manwë (koos oma venna Melkoriga) oli võimsaim Ainur, kuna just tema mõistis kõige paremini Eru tahet. Kui Melkor hakkas Ainurite Muusikas ebakõla tekitama oli just Manwë see, kes võttis juhtimise üle. Kui Arda oli loodud siis määrati ta Arda kuningaks. Manwë oli lahke, halastav ning naiivne valitseja. Ta ei suutnud mõista ega näha kurjust, isegi mitte oma vennas. Ta vabastas Mandose Saalidest Melkori, kes külvas kõigepealt Fëanoris viha valarite vastu, mürgitas Valarite puud, tappis Finwë ja varastas Silmarilid, põhjustas Noldorite mässu. Noldorid tõttasid seejärel eesotsas Fëanori ja Fingolfiniga Beleriandisse sajanditepikkusse sõtta Morgothiga Silmarilide tagasivõitmise eesmärgil. Haldjad langesid järgemööda lahingutes, tagasi läände pöördusid neist väga vähesed. Pärast Melkori langust Raevusõjas heidab Manwë ta Tühjusse.
Veisiejai

Ajalugu

Aastal 1253 mainiti ristisõdijate kroonikas jatvingite maal asuvat paika nimega Weyze (Veise).
Veisiejai mõisa on esimest korda mainitud 1501. aastal. 1525 sai asula alevi õigused, järgmisel aastal ehitati sinna esimene kirik. Esimesed juudid asusid sinna elama XVIII sajandi alguses, aastal 1748 ehitati sinna esimene sünagoog. Aastaks 1854 olid suurem osa alevi elanikest juudid. Alev oli pikalt Massalskite suguvõsa valduses, nemad rahastasid ka sealse kiriku rajamist. 
1956 sai linnaõigused.
Nõo Püha Kolmainu kogudus

Nõo Püha Kolmainu kogudus on õigeusu kogudus ja asub Tartumaal Nõo alevikus.

Ajaloost

Nõo Püha Kolmainu kogudus avati 1852. aastal  eestlastest õigeusklikele ja pühitseti Riia ja Miitavi ülempiiskopi Platon I poolt Koguduse esimene vaimulik Nikolai Verhoustinski sündis 1799. aastal Värskas ning oli Pihkva Vaimuliku Seminari kasvandik. Usuvahetusliikumise kõrgajal suunati Nikolai Verhoustinski Riia ja Miitavi piiskopkonna poolt Lõuna-Eestisse ja pühitseti 1846. aastal Pihkva piiskopkonna Riia vikaarpiiskopi Filaret I poolt Tartu Jumalaema uinumise kirikus preestriks. Kuni Nõo Püha Kolmainu kiriku valmimiseni 1873. aastal kasutati jumalateenistusteks üüriruume. 1890. aastal oli koguduses 525 ja 1938. aastal 160 liiget. 1962. aastal liitusid Nõo kogudusega äsja suletud Elva Peetri ja Pauli koguduse peamiselt venelastest liikmed ja teenistused toimusid kirikuslaavi keeles.
Tänapäeval teenib kogudust preester Miikael Raissar ja teenistused toimuvad üks kord kuus.
Jõelähtme kivikirstkalmistu

Jõelähtme kivikirstkalmistu (ka Rebala kivikalmed, Jõelähtme kivikalmed) on kivikirstkalme Tallinna-Narva maantee ääres Tallinnast 20 km idas. Kalmistu jääb Rebala muinsuskaitseala piiresse.
Kalmistu on pärit nooremast pronksiajast, umbes 9.–8. sajandist eKr.
Eesti jalgpalli superkarikas 2014

Mängu eel

Levadia on Florat võitnud viimases kaheksas ametlikus omavahelises kohtumises järjest, lisaks jäi Levadia peale ka kuu aega tagasi toimunud hooajaeelses halliturniiri mängus. Floral on seetõttu eriti palju tahtmist oma rivaali lõpuks ometi võita. Superkarikafinaalis on Levadia ja Flora varem kokku saanud kuuel korral. Neli korda on parem olnud FC Flora (sealhulgas kaks korda penaltiseeria abil) ja kaks korda Levadia. Kui antud meeskonnad esmakordselt superkarikafinaalis kohtusid (aastal 1999), mängis praegune Levadia peatreener Marko Kristal Flora särgis ja sai 73. minutil punase kaardi. Kokkuvõttes on Flora võitnud seitse ja Levadia viis superkarikat, kõik teised klubid kokku on teeninud superkarikaid kuus.

Peale mängu

Superkarikafinaalis florakate protokollis oli pingile märgitud noor keskkaitsja Gerdo Juhkam, keda ei olnud aga mängupäevaks veel sellel hooajal ühtegi meeskonda registreeritud. Kuna Juhkam väljakul ei käinud, jääb florakate väljakul kätte võideldud võit siiski jõusse ning tulemust ei tühistata. Küll sai aga klubi jalgpalliliidult rahatrahvi. "Flora sai vastavalt juhendile 100 eurot trahvi" kinnitas vutiliidu avalike suhete juht Mihkel Uiboleht Soccernet.ee-le.